Bulawayo
Store norske leksikon,Geografi,Verdens geografi,Afrika,Zimbabwes geografi
Bulawayo er Zimbabwes nest største by. Den ligger i regionen Matabeleland, 1340 moh. Den hadde snaue 1 million innbyggere i 2005. Flertallet av byens befolkning bor i forsteder nord-vest for sentrum. Byen ligger langs jernbanen mellom Harare og Gaborone i Botswana. Det er også jernbaneforbindelse til Victoriafallene i nord og videre til Zambia.
Sentrum av byen er en kvadratur med store brede gater og alléer. Gatene ble laget brede fordi det var nødvendig for at oksespannene skulle kunne snu. Parker og en tradisjonell britisk arkitektur preger også byen.Byen har et nasjonalt jernbanemuseum, naturhistorisk museum, nasjonalgalleri og flere høyskoler. Historikk Opprinnelig ble byen kalt Gu-Bulawayo («The Killing Place»). Navnet skyldes trolig henrettelser som skjedde i forbindelse med at folkegruppa ndebele okkuperte området rundt 1830. Kong Lobengula, sønn av ndebele-kongen Mzilikazi, etablerte Bulawayo på slutten av 1870-tallet cirka 15 km utenfor nåværende by. Dette området er i dag et spennende arkeologisk utgravningssted. Industri og næringsliv Bulawayo var tradisjonelt Zimbabwes viktigste industrisenter, med produksjon av jern, bygningsmaterialer, elektroniske og elektriske varer, tekstiler og næringsmidler. Politiske og sosiale konflikter fra slutten av 1990-tallet har hatt stor negativ innvirkning på Bulawayos utvikling, blant annet som industristed. Store norske leksikon Zimbabwes geografi Zimbabwes historie Zimbabwes befolkning Zimbabwe